बांगी दे सोचे-बनाए दे मनसूबें च जेकर कोई उन्हें 22 मंडियें च भन्न पांदा हा तां ओहा चोह‌्लो चाड़क, जिसने बांगी दे सौ बरोध करने पर बी, अपना लुहारका पेशा नेईं हा छोड़ेआ। चोह्‌‌लो टब्बरदार गभरू हा। (अ) लाके दे लोक ओह्‌दा आदर-मान करदे हे।अपने इस लुहारके कम्मै दा बी ओह् बड़ा गुणिया हा। अपने कम्मै च रुज्झे रौह्‌ने करी ओह् अपने भाई साह्‌‌ब, बांगी चाड़का दे मामलें कोला दूर गै रौह्‌ने दा जतन करदा हा। पर जेल्लै तुंदे आलै-दुआले दे बातावरणै च, जुलम-जाबरी दी घुटन घनी हंदी जा, तां नकेबलै होइयै जी बी कियां सकदे ओ ? बीरपुरिये चाड़कें कन्ने जमीना दे झगड़े च बी ओह् बांगी चाड़कै दा बरोध करदा रेहा हा ते अपनी गै बरादरी च, जमीना दे लुब्भें इस चाल्ली दी फुट्ट पुआने कोला ते मनमानियां करने कोला उसी रोकदा रौंह्‌दा हा। बांगी चाड़क इस्सै करी चोह‌्लो गी घ्रिणा कन्ने लंका दा बभीषण आखदा हा।